laion/Wikipedia-Exotic huggingface dataset:
קרל, נסיך לוונשטיין-ורטהיים-רוזנברג השישי

קרל, נסיך לוונשטיין-ורטהיים-רוזנברג השישי (בגרמנית: Karl Heinrich zu Löwenstein-Wertheim-Rosenberg; ‏21 במאי 1834 - 8 בנובמבר 1921) היה אציל גרמני, נסיך לוונשטיין-ורטהיים-רוזנברג, פוליטיקאי קתולי ומאוחר יותר נזיר דומיניקני. הוא היה הנשיא הראשון של החברה הקתולית של גרמניה, וחבר הרייכסטאג מ-1871 מטעם מפלגת המרכז הגרמנית. קרל נולד ב-21 במאי 1834 בהייד, לקונסטנטין, נסיך הכתר של לוונשטיין-ורטהיים-רוזנברג ולאגנס, נסיכת הוהנלוהה-לנגנבורג, בתם של קרל לודוויג הראשון, נסיך הוהנלוהה-לנגנבורג ואמליה הנרייטה, רוזנת זולמס-בארות. בשנת 1835 מתה אמו, ובשנת 1838 מת אביו, וקרל ואחותו אדליידה גודלו על ידי הורי אביו קרל תומאס, נסיך לוונשטיין-ורטהיים-רוזנברג וסופיה, רוזנת וינדיש-גרץ. הוא היה צאצא זכר של פרידריך הראשון, הנסיך הבוחר מפפאלץ. קרל למד משפטים, וירש את ראשות בית לוונשטיין-ורטהיים-רוזנברג ואת תואר הנסיך בשנת 1849, לאחר מות סבו. בשנת 1868 הוא נהיה הנשיא הראשון של החברה הקתולית של גרמניה, ובשנת 1871 הוא נבחר כחבר הרייכסטאג מטעם מפלגת המרכז הגרמנית. לאחר מות אשתו בשנת 1899, הוא הפך בשנת 1907 לנזיר במסדר הדומיניקני ריימונדוס מריה, וחי במנזר ונלו בהולנד. הוא הוסמך ככומר קתולי בשנת 1908, ובאותה שנה, הוא ויתר על תואר הנסיך שלו והעביר אותו לבנו. ב-8 בנובמבר 1921 מת קרל בקלן, והוא בן 87 שנים. בשנת 1859 התחתן קרל עם אדלהייד, נסיכת איזנבורג-בידינגן, ולאחר מותה, הוא התחתן בשנת 1863 עם סופיה, נסיכת ליכטנשטיין, בתם של אלויס השני, נסיך ליכטנשטיין ופרנציסקה קינסקי, רוזנת וצ'יניץ וטטאו, ממנה היו לו שמונה ילדים: פרנציסקה, נסיכת לוונשטיין-ורטהיים-רוזנברג (1864–1930). אדלהייד, נסיכת לוונשטיין-ורטהיים-רוזנברג (1865–1941), התחתנה עם הרוזן אדלברט יוזף פון שונבורן. אגנס, נסיכת לוונשטיין-ורטהיים-רוזנברג (1866–1954). יוזף, נסיך הכתר של לוונשטיין-ורטהיים-רוזנברג (1868–1870). מריה תרזה, נסיכת לוונשטיין-ורטהיים-רוזנברג (1870–1935), התחתנה עם בן דודה מיגל, דוכס ברגנסה. אלויס, נסיך לוונשטיין-ורטהיים-רוזנברג השביעי (1871–1952), התחתן עם יוזפינה קינסקי, רוזנת וצ'יניץ וטטאו. אנה, נסיכת לוונשטיין-ורטהיים-רוזנברג (1873–1936), התחתנה עם פליקס, נסיך שוורצנברג. יוהנס בפטיסט, נסיך לוונשטיין-ורטהיים-רוזנברג (1880–1956), התחתן עם הרוזנת אלכסנדרה פון ברנסטורף. מדיה וקבצים בנושא קרל, נסיך לוונשטיין-ורטהיים-רוזנברג השישי בוויקישיתוף Frank Raberg: Biographisches Handbuch der württembergischen Landtagsabgeordneten 1815–1933.
פארק איסט ריבר

פארק איסט ריבר (באנגלית: East River Park) המנוהל על ידי מחלקת הפארקים והפנאי של העיר ניו יורק, הוא פארק ציבורי הממוקם באזור הלוור איסט סייד של האי מנהטן. הפארק משתרע לאורך חופי איסט ריבר בין רחוב מונטגומרי לרוחב 12. מהפארק ניתן לראות את גשר ברוקלין וגשר מנהטן. גשר ויליאמסבורג עובר מעל מרכז הפארק. בשנת 1941 נבנה בפארק אמפיתיאטרון המשמש להופעות. כמו כן בפארק נמצאים מגרשי כדורגל, טניס, כדוריד וכדורסל, מסלולי ריצה ומסלולי רכיבה על אופניים. הפארק משמש גם חובבי דיג, הדגים על שפת איסט ריבר. תוכניות הקמת הפארק נהגו בשנות ה-30 של המאה ה-20 על ידי רוברט מוזס. הפארק נפתח בשנת 1939 באתר בו קודם לכן עמדו מעגני דיג ושכונות עוני. לאחר הקמתו הפך הפארק לשטח הירוק הגדול ביותר באזור הלוור איסט סייד. במהלך השנים קטן שטח הפארק בשל הרחבת דרך FDR ורחוב שאות'. בשנת 2001 שופץ האמפיתיאטרון ונבנו מגרשי כדורגל נוסף - האמפיתיאטרון והמגרש נתרמו על ידי חברות שונות ברחבי ארצות הברית, והפרויקט הוקדש לילדים שאיבדו את הוריהם בפיגועי הטרור של ה-11 בספטמבר. מדיה וקבצים בנושא פארק איסט ריבר בוויקישיתוף מידע על הפארק באתר מחלקת הפארקים והנופש של עיריית ניו יורק
קאבו

האם התכוונתם ל... קאבו (עיר) (אנ') – עיר בספרד קאבו פריו (אנ') – עיר בריו דה ז'ניירו קאבו (משחק) (אנ') – משחק קלפים קאבו בלנקו (אנ') – שמורת טבע בקוסטה ריקה
נווה מדבר אנטארקטי

נווה מדבר אנטארקטי (באנגלית: Antarctic oasis) הוא אזור גדול באנטארקטיקה שעל פי רוב אינו מכוסה שלג או קרח, בניגוד למרבית שטחי יבשת אנטארקטיקה, המכוסים רוב השנה שלג או קרח. באנטארקטיקה יש, בנוסף לפסגות ההרים ולנונאטאקים, שעל פי רוב אינם מכוסים קרח או שלג, אזורים נוספים אשר באופן טבעי חשופים משלג או קרח, ואלה מכונים "נאות מדבר אנטארקטיים", או "עמקים יבשים". אזורים חשופים אלה מוקפים ביריעות הקרח היבשתיות האנטארקטיות, או, באזורי החוף, מצויים בין יריעות הקרח לבין מדפי הקרח של אנטארקטיקה. בנאות מדבר אנטארקטיים נוצרות מערכות מזג אוויר ייחודיות. באזורים אלה יש לחות נמוכה מאוד ומיעוט משקעים. למרות הטמפרטורות הנמוכות, אנרגיית השמש מספקת להמס את מעט השלג היורד באזורים אלה, והרוחות בעמקים מעיפים מהם את שאריות השלג אשר לא נמס. למרות הצחיחות, טחבים וחזזיות, גדלים בנאות מדבר אנטארקטיים. הנאות הגדולות הן: העמקים היבשים מקמרדו, בארץ ויקטוריה - שטחן 4,900 קמ"ר; כף האלט בצפון ארץ ויקטוריה גבעות בנגר - בין ארץ וילקס וארץ המלכה מרי - שטחן 950 קמ"ר מפרץ הולם, באדמת מק. רוברטסון גבעות וסטפולד, בארץ הנסיכה אליזבת - שטחן 420 קמ"ר גבעות לארסמאן, בארץ הנסיכה אליזבת גבעות סטילוול, בארץ קמפ - שטחן 96 קמ"ר נווה המדבר שירמאכר, בחוף הנסיכה אסטריד, בארץ המלכה מוד - שטחו 34 קמ"ר נווה מדבר • Rostislav D. Kouznetsov, The structure of the lower ABL over antarctic oasis during the summer, IOP Conf. Series: Earth and Environmental Science 1 (2008) 012035 doi:10.1088/1755-1307/1/1/012035 • Bernadette Hince, The Antarctic Dictionary: A Complete Guide to Antarctic English, P 19 מדיה וקבצים בנושא נווה מדבר אנטארקטי בוויקישיתוף נאות מדבר אנטארקטיים באתר הסקר האנטארקטי הבריטי
קרחון סורסדאל

קרחון סורסדל או קרחון סרסדאל (באנגלית: Sørsdal Glacier) הוא קרחון מחורץ פנים, בחוף אינגריד כריסטנסן, בארץ הנסיכה אליזבת שבאנטארקטיקה. אורכו של הקרחון 28 קילומטרים. הקרחון זורם לכיוון מערב, מדרום לפיורד קרוק ולגבעות וסטפולד. הקרחון נשפך בלשון קרח בולטת אל תוך מפרץ פרידז. הקרחון התגלה בפברואר 1935 על ידי משלחת נורווגית תחת פיקודו של רב החובל קלריוס מיקלסן. מיקלסן קרא לקרחון על שמו של ליפ סורסדאל (Lief Sørsdal) - רופא השיניים של משלחתו, שירד עימו לחוף בקצה הצפונית של גבעות וסטפולד. מדיה וקבצים בנושא קרחון סורסדאל בוויקישיתוף קרחון סרסדאל באתר הסקר הגאולוגי של ארצות הברית קרחון סרסדאל באתר הגאזט האנטארקטי המשווה SCAR של ממשלת אוסטרליה מידע גאוגרפי והיסטורי
אליפות העולם בהוקי קרח 2020

אליפות העולם בהוקי קרח 2020 הייתה טורניר אליפות העולם בהוקי קרח, שנועד להיערך בציריך ובלוזאן שבשווייץ, בחסות פדרציית ההוקי קרח הבינלאומית, והייתה אמורה להיות האליפות ה-84 במספר. הטורניר נועד להתחיל ב-8 במאי והיה אמור להסתיים במשחק הגמר ב-24 במאי 2020. זו הייתה אמורה להיות הפעם ה-11 בה שווייץ מארחת את אליפות העולם (כולל אולימפיאדת סנט מוריץ (1928) שנחשבת רשמית גם לאליפות עולם), והפעם הראשונה מאז 2009. פדרציית ההוקי קרח הבינלאומית הכריזה על שווייץ כמארחת האליפות ב-15 במאי 2015, יחד עם הכרזת מארחות האליפות למספר שנים קדימה. ב-21 במרץ 2020 הכריזה פדרציית ההוקי קרח הבינלאומית על ביטול האליפות עקב מגפת הקורונה. מדיה וקבצים בנושא אליפות העולם בהוקי קרח 2020 בוויקישיתוף אתר האינטרנט הרשמי של אליפות העולם בהוקי קרח 2020 ניצחון (בזמן החוקי) מקנה 3 נקודות בטבלה ניצחון בהארכה, כולל דו-קרב חבטות עונשין, מקנה 2 נקודות בטבלה הפסד בהארכה, כולל דו-קרב חבטות עונשין, מקנה נקודה אחת בטבלה הפסד (בזמן החוקי) אינו מקנה נקודות בטבלה
סופיה, נסיכת ליכטנשטיין

סופיה, נסיכת ליכטנשטיין (בגרמנית: Sophie von Liechtenstein;‏ 11 ביולי 1837 – 25 בספטמבר 1899) הייתה בתו של אלויס השני, נסיך ליכטנשטיין ואשתו של קרל, נסיך לוונשטיין-ורטהיים-רוזנברג. סופיה נולדה ב-11 ביולי 1837 בווינה, לאלויס השני, נסיך ליכטנשטיין ולפרנציסקה קינסקי, רוזנת וצ'יניץ וטטאו, בתם של פרנץ דה פאולה קינסקי, רוזן וצ'יניץ וטטאו ותרזה, רוזנת ורבנה ופרוידנטל. ב-4 במאי 1863 התחתנה סופיה עם קרל, נסיך לוונשטיין-ורטהיים-רוזנברג, ממנו נולדו לה שמונה ילדים. ב-25 בספטמבר 1899 מתה סופיה בזלצבורג, ולאחר מותה ויתר בעלה על זכויותיו והפך לנזיר דומיניקני. ב-4 במאי 1863 התחתנה סופיה עם קרל, נסיך לוונשטיין-ורטהיים-רוזנברג, ממנו נולדו לה שמונה ילדים: פרנציסקה, נסיכת לוונשטיין-ורטהיים-רוזנברג (1864–1930). אדלהייד, נסיכת לוונשטיין-ורטהיים-רוזנברג (1865–1941), התחתנה עם הרוזן אדלברט יוזף פון שונבורן. אגנס, נסיכת לוונשטיין-ורטהיים-רוזנברג (1866–1954). יוזף, נסיך הכתר של לוונשטיין-ורטהיים-רוזנברג (1868–1870). מריה תרזה, נסיכת לוונשטיין-ורטהיים-רוזנברג ( 1870–1935), התחתנה עם בן דודה מיגל, דוכס ברגנסה. אלויס, נסיך לוונשטיין-ורטהיים-רוזנברג השביעי (1871–1952), התחתן עם יוזפינה קינסקי, רוזנת וצ'יניץ וטטאו. אנה, נסיכת לוונשטיין-ורטהיים-רוזנברג (1873–1936), התחתנה עם פליקס, נסיך שוורצנברג. יוהנס בפטיסט, נסיך לוונשטיין-ורטהיים-רוזנברג (1880–1956), התחתן עם הרוזנת אלכסנדרה פון ברנסטורף. מדיה וקבצים בנושא סופיה, נסיכת ליכטנשטיין בוויקישיתוף
מייקל אדמס (כדורסלן)

מייקל אדמס (באנגלית: Michael Adams; נולד ב-19 בינואר 1963) הוא כדורסלן עבר אמריקאי, אשר שיחק בליגת ה-NBA בין השנים 1985–1996. ממוצעיו הכוללים לאורך קריירת ה-NBA הם 14.7 נקודות, 2.9 ריבאונדים, 6.4 אסיסטים ו-1.7 חטיפות למשחק. אדמס נולד בעיר הרטפורד שבקונטיקט, ובין השנים 1981–1985 למד בבוסטון קולג'. בעונתו הראשונה בקבוצת הכדורסל של האוניברסיטה העפיל עמה לשלב רבע הגמר של טורניר אליפות המכללות (NCAA Elite Eight), בו הפסידו מול אוניברסיטת יוסטון בה שיחקו האקים אולאג'ואן וקלייד דרקסלר. ב-3 העונות הבאות בבוסטון קולג' קלע 16.3 נקודות בממוצע למשחק, ובשתיים מתוכן הוביל את הקבוצה לשמינית גמר אליפות המכללות (1983 ו-1985). בדראפט ה-NBA‏ 1985 נלקח אדמס בבחירה ה-66 על ידי סקרמנטו קינגס, אך כבר לאחר 18 משחקים שוחרר מהקבוצה. בעונת 1986/1987 שיחק עבור וושינגטון בולטס, וקלע במדיה 7.2 נקודות למשחק כשחקן ספסל. לקראת עונת 1987/1988 הועבר בטרייד לדנוור נאגטס. ב-3 עונותיו הראשונות בדנוור ביסס את מעמדו כשחקן מוביל עם ממוצעים של 15.9 נקודות ו-6.3 אסיסטים למשחק, וסייע לנאגטס להעפיל לשלב הפלייאוף בכל 3 העונות. בעונת 1988/1989 שבר את שיא ה-NBA למספר שלשות בעונה, עם 166, ובעונה העוקבת שמר על תארו כ"מלך השלשות" כשקלע 158. בעונת 1990/1991, עם עזיבתם של כוכבי הקבוצה אלכס אינגליש ופאט ליבר, רשם את עונתו האישית הטובה ביותר כאשר קלע 26.5 נקודות (שישי בליגה) ומסר 10.5 אסיסטים (שלישי בליגה) בממוצע למשחק, אך קבוצתו סיימה את העונה במקום האחרון באזור המערבי, עם מאזן 20–62. ב-23 במרץ 1991 קלע שיא קריירה של 54 נקודות במשחק הנאגטס מול מילווקי באקס. ביוני 1991, לאחר 4 עונות בדנוור, הועבר בטרייד בחזרה לבולטס בתמורה לבחירה השמינית בדראפט 1991. בעונת 1991/1992 נבחר להשתתף במשחק האולסטאר בפעם היחידה בקריירה, לאחר שרשם ממוצעים של 18.1 נקודות ו-7.6 אסיסטים למשחק, אולם בשתי העונות הבאות הציג יכולת מאכזבת עם כ-13.5 נקודות למשחק. ב-3 עונותיו בוושינגטון רשמה הקבוצה מאזן מצטבר של 71 ניצחונות לעומת 175 הפסדים (28.9%). בקיץ 1994 נשלח בטרייד לשארלוט הורנטס, במדיה שיחק בשתי העונות הבאות, שהיו האחרונות בקריירה שלו בטרם פרש ממשחק. בין השנים 1999–2007 שימש כעוזר מאמן בקבוצת ריצ'מונד רית'ם מ"ליגת הכדורסל הבינלאומית" (1999–2000), בוונקובר/ממפיס גריזליס מה-NBA‏ (2000–2002) ובקבוצת הכדורסל של אוניברסיטת מרילנד (2005–2007), וכמאמן הראשי של וושינגטון מיסטיקס מליגת ה-WNBA‏ (2004). פרופיל, באתר Basketball-Reference פרופיל, באתר Sports-Reference פרופיל, באתר ליגת ה-NBA סטטיסטיקות קריירת המשחק של אדמס ב-NBA, באתר basketball-reference.com סטטיסטיקות המכללות של אדמס, באתר sports-reference.com רשימת הנבחרים בדראפט 1985, באתר basketball-reference.com אדמס נשלח בטרייד לדנוור, באתר לוס אנג'לס טיימס, 3 בנובמבר 1987 סטטיסטיקות המשחק בין הנאגטס לבאקס, באתר basketball-reference.com אדמס מועבר בטרייד לוושינגטון, באתר UPI.com,‏ 11 ביוני 1991 ביוגרפיה, באתר קבוצת אוניברסיטת מרילנד
אחסאן חאג'-ספי

אחסאן חאג'-ספי (בפרסית: احسان حاج‌صفی; נולד ב-25 בפברואר 1990) הוא כדורגלן איראני המשחק בעמדת המגן השמאלי בקבוצת א.א.ק. אתונה. חאג'-ספי התחיל את הקריירה שלו בזוב אהן אליה הצטרף בגיל 10 ובגיל 16 הצטרף למחלקת הנוער של ספאהאן. חאג'-ספי השתתף עם הקבוצה הבוגרת בגביע העולם לקבוצות 2007, בו רשם שתי הופעות. ביוני 2011 הושאל לעונה וחצי לטרקטור סאזי, אך בינואר 2012 חזר לספאהאן. באוגוסט 2014 חאג'-ספי היה קרוב לחתימה עם פולהאם, אך העסקה לא יצאה לפועל לאחר שלא הצליח לקבל היתר עבודה. ב-30 באוגוסט 2015 חאג'-ספי חתם לשנתיים בפ.ס.וו. פרנקפורט מהבונדסליגה השנייה. ב-13 בספטמבר 2015 ערך את הופעת הבכורה שלו בקבוצה, במשחק הליגה נגד איינטרכט בראונשוויג. ב-2 במרץ 2016 חאג'-ספי הבקיע את שער הבכורה שלו בקבוצה בתיקו 3-3 נגד דיסבורג. בקיץ 2016 חאג'-ספי חזר לאיראן וחתם בספאהאן. ב-24 ביוני 2017 חאג'-ספי חתם לשנתיים בפאניוניוס מליגת העל היוונית. ב-13 ביולי, חאג'-ספי ערך את הופעת הבכורה שלו בקבוצה במשחק במסגרת מוקדמות הליגה האירופית נגד גוריצה. ב-29 בדצמבר 2017 חאג'-ספי חתם באולימפיאקוס לשלוש שנים תמורת 600 אלף אירו. ב-2 בספטמבר 2018 חתם לשלוש שנים בטרקטור סאזי. ב-2 באוגוסט 2021, חאג'סאפי חזר ליוון וחתם בא.א.ק אתונה. בצעירותו, חאג'-ספי שיחק בנבחרות הנוער של איראן. ב-25 במאי 2008 חאג'-ספי ערך את הופעת הבכורה שלו בנבחרת איראן במשחק ידידות נגד זמביה, בו ניצחה איראן 2–3 וחאג'-ספי אף בישל שני שערים. ב-11 באוגוסט 2008, חאג'-ספי הבקיע את שער הבכורה שלו בנבחרת בניצחון 1–4 נגד קטר. במרץ 2014 ענד לראשונה את סרט הקפטן. ב-10 באוגוסט 2017 חאג'-ספי הושעה מהנבחרת ביחד עם חברו מסעוד שוג'אעי, עקב נטילתם חלק במשחק קבוצתם, פאניוניוס, נגד מכבי תל אביב. נכלל בסגל נבחרת איראן לטורניר מונדיאל 2022. נכלל בסגל נבחרת איראן לטורניר גביע אסיה 2023. ספהאן גביע חאזפי: 2005/2006, 2006/2007, 2012/2013 נבחרת איראן גביע מערב אסיה: 2008 אישיים הכדורגלן הצעיר של העונה בליגת העל האיראנית: 2007/2008 מלך הבישולים בליגת העל האיראנית: 2009/2010 (13), 2011/2012 (11), 2016/2017 (8) נבחרי העונה בליגת העל האיראנית: 2011/2012, 2016/2017 מדיה וקבצים בנושא אחסאן חאג'-ספי בוויקישיתוף אחסאן חאג'-ספי, באתר Transfermarkt אחסאן חאג'-ספי, באתר Soccerway אחסאן חאג'-ספי, באתר WorldFootball.net אחסאן חאג'-ספי, באתר National Football Teams אחסאן חאג'-ספי, באתר FootballDatabase.eu מערכת ONE, ‏שוג'אי וחאג'-ספי הושעו מנבחרת איראן, באתר ONE‏, 5 באוגוסט 2017 معرفی ۲۵ بازیکن تیم ملی برای حضور در جام جهانی באתר הרשמי של פדרציית הכדורגל האיראנית, 13 בנובמבר 2022 (בפרסית) بخش رسانه‌ای تیم ملی فهرست نهایی این تیم برای حضور .در رقابتهای جام ملتهای آسیا را اعلام کرد באתר הרשמי של פדרציית הכדורגל האיראנית, 2 בינואר 2024 (בפרסית)
מוניר מוחמדי

מוניר מוהנד מוחמדי אל-כאג'ווי (בערבית: منير مهند محمدي الكاجوي; נולד ב-10 במאי 1989) הוא כדורגלן מרוקאי-ספרדי המשחק בעמדת השוער באל-וחדה. מוניר נולד במלייה שבספרד להורים ממוצא מרוקאי. מוניר התחיל לשחק כדורגל בקבוצת הנוער של גויו ריו ובגיל 17 עבר לסאוטה. ב-29 בינואר 2009 מוניר חתם באלמריה ב' מהליגה השלישית בספרד. בקיץ 2009 חתם מוניר במלייה ב'. אחרי עונה אחת, מוניר הצטרף לקבוצה הראשונה ששיחקה בליגה השלישית. ב-17 ביוני 2014 חתם מוניר בנומנסיה מהליגה השנייה. ב-11 בספטמבר מוניר ערך את הופעת הבכורה שלו בקבוצה בתיקו 1-1 נגד לגנס, בו גם עצר שני פנדלים. ב-19 ביולי 2018 חתם במאלגה. ב-5 בספטמבר 2020 חתם מוניר בהטאייספור מליגת העל הטורקית. בשנת 2014 החליט מוניר לנצל את שורשיו המרוקאים ולייצג את נבחרת מרוקו. ב-9 במרץ 2015 ערך מוניר את הופעת הבכורה שלו בנבחרת בהפסד 1-0 לאורוגוואי. מוניר השתתף עם הנבחרת בגביע אפריקה לאומות 2017, מונדיאל 2018 וגביע אפריקה לאומות 2019. נכלל בסגל נבחרת מרוקו לטורניר מונדיאל 2022. נכלל בסגל נבחרת מרוקו לטורניר גביע אפריקה לאומות 2023. נכלל בסגל הנבחרת האולימפית של מרוקו לטורניר הכדורגל באולימפיאדת פריז (2024). מדיה וקבצים בנושא מוניר מוחמדי בוויקישיתוף מוניר מוחמדי, ברשת החברתית אינסטגרם מוניר מוחמדי, באתר Transfermarkt מוניר מוחמדי, באתר Soccerway מוניר מוחמדי, באתר BDFutbol מוניר מוחמדי, באתר WorldFootball.net מוניר מוחמדי, באתר National Football Teams מוניר מוחמדי, באתר FootballDatabase.eu لائحة المنتخب الوطني المشاركة في نهائيات كأس العالم قطر 2022 באתר הרשמי של פדרציית הכדורגל המרוקאית המלכותית, 10 בנובמבר 2022 (בערבית) CAN Côte d'Ivoire 2023 : le coach Hoalid dévoile sa liste finale (27 joueurs) באתר הרשמי של פדרציית הכדורגל המרוקאית המלכותית, 28 בדצמבר 2023 (בצרפתית) السيد طارق السكتيوي يكشف عن قائمة اللاعبين المتوجه إلى باريس באתר הרשמי של פדרציית הכדורגל המרוקאית המלכותית, 4 ביולי 2024 (בערבית) ערך זה הוא קצרמר בנושא כדורגלנים. אתם מוזמנים לתרום לוויקיפדיה ולהרחיב אותו.
דוארטה נונו, דוכס ברגנסה

דוארטה נונו, דוכס ברגנסה (בפורטוגזית: Duarte Nuno de Bragança;‏ 23 בספטמבר 1907 - 24 בדצמבר 1976) היה התובע המיגליסטי לכס המלוכה של פורטוגל בין השנים 1920–1976, והוא השתמש בתואר דוכס ברגנסה. דוארטה נונו נולד ב-23 בספטמבר 1907 בזיבנשטיין, למיגל, דוכס ברגנסה, בנו של מיגל הראשון, מלך פורטוגל, ולמריה תרזה, נסיכת לוונשטיין-ורטהיים-רוזנברג, בתם של קרל, נסיך לוונשטיין-ורטהיים-רוזנברג וסופיה, נסיכת ליכטנשטיין. על פי חוק הגירוש הפורטוגלי של 1834 והחוקה של 1838, נאסר על משפחתו להיכנס לפורטוגל, אולם הם כן החזיקו באזרחות פורטוגזית. בשנת 1919 מת אחיו פרנסיסקו ז'ואאו, נסיך ברגנסה, ובשנת 1920 ויתר אביו על טענותיו כמלך פורטוגל, לאחר מריבות עם בנו הבכור (שהתחתן בנישואים מורגנטיים עם יורשת אמריקאית), לטובת בנו השלישי, דוארטה נונו, שהיה אז בן 13. בשנת 1920 מת אפונסו, דוכס פורטו, דודו של מנואל השני, מלך פורטוגל, ללא ילדים, ובעקבות כך נחתם הסכם בשנת 1922 בין אביו למנואל השני, שבו הוסכם כי לאחר מותו של מנואל השני, שהיה חשוך בנים, יעברו זכויות הירושה וראשות בית ברגנסה לדוארטה נונו, ואכן, לאחר מותו של מנואל השני בשנת 1932, הפך דוארטה נונו לטוען לכתר המלוכה הפורטוגזי. דוארטה נונו סיים את לימודי התיכון שלו ברגנסבורג, ולאחר מכן הוא קיבל תואר במדעי החקלאות מאוניברסיטת טולוז. למרות שהיה אסור לו להיכנס לפורטוגל, בשל חוק הגלות נגד צאצאי מיגל הראשון, הוא ביקר במדינה בסתר בשנת 1929. ב-15 באוקטובר 1942 התחתן דוארטה נונו עם מריה פרנסיסקה, נסיכת אורליאן-ברגנסה, בתם של פדרו דה אלקנטארה, נסיך גראו-פארה ואלז'בייטה, רוזנת דוברז'נסקי דה דוברז'ניץ, ובכך איחד למעשה את שני הענפים היריבים של בית ברגנסה. בשנת 1950 בוטלו חוקי הגירוש נגדו, אולם בשל תאונת דרכים קשה הוא עבר להתגורר בפורטוגל רק בשנת 1952. בשנת 1951 בעקבות מותו של הנשיא אוסקר כרמונה, ניסה דוארטה נונו להביא להחזרת המונרכיה בפורטוגל, אולם המהלך נכשל בשל התנגדותו של סלזר. בשנת 1968 מתה אשתו, וב-24 בדצמבר 1976 מת דוארטה נונו בביתו בליסבון, ובנו דוארטה פיו, דוכס ברגנסה ירש את תאריו. ב-15 באוקטובר 1942 התחתן דוארטה נונו עם מריה פרנסיסקה, נסיכת אורליאן-ברגנסה, בתם של פדרו דה אלקנטארה, נסיך גראו-פארה ואלז'בייטה, רוזנת דוברז'נסקי דה דוברז'ניץ, ממנה נולדו לו שלושה ילדים: דוארטה פיו, דוכס ברגנסה (נולד ב-1945). האינפנטה מיגל, דוכס ויזאו (נולד ב-1946). האינפנטה אנריקה, דוכס קוימברה (1949–2017). מדיה וקבצים בנושא דוארטה נונו, דוכס ברגנסה בוויקישיתוף
אייקוום אודו

אייקוום אודו אוטין (באנגלית: Ikouwem Udo Utin; נולד ב-11 בנובמבר 1999) הוא כדורגלן ניגרי המשחק בעמדת המגן השמאלי בקבוצת מרסה. אודו התחיל את הקריירה שלו באקדמית הכדורגל אלסקה וממנה עבר לזו של אנימבה. בשנת 2017 אודו ערך את הופעת הבכורה שלו בקבוצה הבוגרת. בפברואר 2018 נבחר לכדורגלן הצעיר של השנה בניגריה. ב-5 במאי 2019 אודו חתם לארבע שנים במכבי חיפה מליגת העל. ב-25 בספטמבר 2019 ערך את הופעת הבכורה שלו בליגה בניצחון קבוצתו 3–0 על מכבי נתניה. ביולי 2020, הושאל לבני סכנין עד לסיום העונה. בסכנין, רשם 9 הופעות. ב-4 בספטמבר 2021, אודו עבר לסלאבן בלופו מליגת העל הצ'כית. אודו הוא חלק מסגל נבחרת ניגריה בכדורגל עד גיל 20 ואף נכלל סגל הנבחרת לקראת גביע העולם בכדורגל עד גיל 20 של שנת 2019. הוא השתתף בתחרות עצמה בה נבחרת הודחה בשלב הפלייאוף. ב-28 בינואר 2018 אודו ערך את הופעת הבכורה שלו בנבחרת הבוגרת בניצחון 2–1 על אנגולה. אייקוום אודו, באתר ההתאחדות לכדורגל בישראל אייקוום אודו, באתר Transfermarkt אייקוום אודו, באתר Soccerway אייקוום אודו, באתר National Football Teams מוטי פשכצקי, ‏רשמי: איקוום אוטין חתם במכבי חיפה לארבע שנים, באתר ערוץ הספורט, 5 במאי 2019 https://www.israelhayom.co.il/sport/israeli-soccer/article/4339567 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח "אייקוום אודו".
ניקולה מילנקוביץ'

ניקולה מילנקוביץ' (בסרבית: Никола Миленковић; נולד ב-12 באוקטובר 1997) הוא כדורגלן סרבי המשחק בעמדת הבלם ולעיתים כמגן ימני בקבוצת נוטינגהאם פורסט ובנבחרת סרביה. מילנקוביץ' התחיל את הקריירה שלו במחלקת הנוער של פרטיזן בלגרד. עם הצטרפותו לקבוצה הבוגרת, הושאל לטלאופטיק בה שיחק שנה ועם חזרתו לקבוצה חתם לחמש שנים בקבוצה. ב-10 באפריל 2016 מילנקוביץ' ערך את הופעת הבכורה שלו בקבוצה במשחק הליגה נגד מלאדוסט לוצ'אני. את שער הבכורה שלו בקבוצה הבוגרת במשחק הליגה נגד וויבודינה נובי סאד, שהיה גם השער ה-100 של קבוצתו בכל המסגרות באותה עונה. בפברואר 2017, נבחר כאחד מ-30 שחקני הנוער הטובים בעולם על ידי העיתון האיטלקי, "לה גצאטה דאלו". ב-24 במאי 2017 פורסם כי מילנקוביץ' יעבור לפיורנטינה מהסרייה א' תמורת 5.1 מיליון אירו. ב-22 בדצמבר 2017 ערך את הופעת הבכורה שלו בקבוצה במשחק הליגה נגד קליארי. ב-18 ביולי 2024 חתם מילנקוביץ' בנוטינגהאם פורסט. בצעירותו, מילנקוביץ' שיחק בנבחרות הצעירות של סרביה. ב-29 בספטמבר 2016 מילנקוביץ' ערך את הופעת הבכורה שלו בנבחרת הבוגרת בהפסד 0–3 לקטר. מילנקוביץ' נכלל בסגל הנבחרת לקראת מונדיאל 2018. נכלל בסגל נבחרת סרביה לטורניר מונדיאל 2022. נכלל בסגל נבחרת סרביה לטורניר יורו 2024. פרטיזן בלגרד ליגת העל הסרבית: 2016/2017 הגביע הסרבי: 2015/2016, 2016/2017 מדיה וקבצים בנושא ניקולה מילנקוביץ' בוויקישיתוף ניקולה מילנקוביץ', באתר Transfermarkt ניקולה מילנקוביץ', באתר Soccerway ניקולה מילנקוביץ', באתר WorldFootball.net ניקולה מילנקוביץ', באתר National Football Teams ניקולה מילנקוביץ', באתר FootballDatabase.eu ניקולה מילנקוביץ', באתר ESPN Head-coach Dragan Stojković announces the list of players for the FIFA World Cup 2022 in Qatar באתר הרשמי של התאחדות הכדורגל הסרבית, 11 בנובמבר 2022 (באנגלית) HEAD-COACH DRAGAN STOJKOVIĆ SELECTED 26 PLAYERS FOR GERMANY באתר הרשמי של התאחדות הכדורגל הסרבית, 27 במאי 2024 (באנגלית)
ויסקי קוואליר

ויסקי קוואליר (באנגלית: Whiskey Cavalier) היא סדרת פעולה המשולבת בדרמה קומית אמריקאית. הסדרה עוקבת אחרי מספר מרגלים שהפכו לצוות אחד, הנוסע למשימות מיוחדות ברחבי העולם. הסדרה עוקבת אחרי המשימות ואחרי הדינמיקה הפנימית, התככים והאהבות בתוך הצוות. הסדרה הופקה ושודרה על ידי רשת הטלוויזיה ABC. הסדרה עוקבת אחר סוכן מיוחד של ה-FBI, ויל צ'ייס, המוכר בכינויו "ויסקי קוואליר", הנשלח למשימה מורכבת לאחר שנפרד מארוסתו שבגדה בו עם חבר שלו. במהלך המשימה הוא נתקל בסוכנות CIA קרה ונחושה, פרנקי טראוברידג', שמפריעה לו במשימה כדי להצליח במשימה שלה. לאחר שהשניים נלחמים לאורך זמן הם הופכים לצוות בין-משרדי ורב תחומי שמנסה להפיל ארגון מושחת. הסדרה עוקבת אחר היריבויות, התככים, המשימות והמתח הרומנטי שבאוויר. הסדרה עלתה לשידור ב-24 בפברואר 2019, ונגמרה ב-22 במאי 2019. ב-12 במאי 2019 החליטה רשת הטלוויזיה ABC שלא להמשיך את הסדרה לעונה שנייה, אך עקב מחאת קהל הצופים הודיעו כי ישקלו את העניין בהמשך. ב-26 במאי 2019 הודיעה הרשת באופן סופי כי הסדרה לא תחודש לעונה נוספת. סקוט פולי – ויל צ'ייס, סוכן FBI המכונה "ויסקי קוואליר" שנפרד מארוסתו. לחם בשורות המארינס בעיראק. לורן כהן – פרנקי טראוברידג', סוכנת CIA קרה ומחושבת. אנה אורטיז – סוזן סמפסון, פרופילאית בכירה ב-FBI. ויר דאס – ג'יי דאטה, סוכן CIA, מפתח וממציא. טיילר ג'יימס ויליאמס – אדגר סטנדיש, אנליסט בכיר ב-NSA. ג'וש הופקינס – ריי פרינס, סוכן מיוחד של ה-FBI. דילן וולש – אלכס אולרמן, סוכן FBI בכיר לשעבר שנתפס עקב פרשות שחיתות ונמלט. מריקה דומינז'יק – טינה, בת זוגו של סטנדיש. אופליה לוביבונד – אמה דייוויס, סוכנת MI6. בת זוגו של צ'ייס. אתר האינטרנט הרשמי של ויסקי קוואליר (באנגלית) ויסקי קוואליר, ברשת החברתית אקס (טוויטר) "ויסקי קוואליר", במסד הנתונים הקולנועיים IMDb (באנגלית) "ויסקי קוואליר", באתר Rotten Tomatoes (באנגלית) "ויסקי קוואליר", במסד הנתונים הקולנועיים KinoPoisk (ברוסית) Mason, Charlie (12 במאי 2019). "Whiskey Cavalier Cancelled at ABC". TVLine. נבדק ב-12 במאי 2019. {{cite web}}: (עזרה) Andreeva, Nellie (12 במאי 2019). "'Whiskey Cavalier' Canceled By ABC After One Season, Will Be Shopped Elsewhere By Warner Bros. TV". Deadline Hollywood. נבדק ב-13 במאי 2019. {{cite web}}: (עזרה) Andreeva, Nellie (23 במאי 2019). "'Whiskey Cavalier': ABC Explores Bringing Back Canceled Series For Season 2". Deadline Hollywood. נבדק ב-23 במאי 2019. {{cite web}}: (עזרה) האם הסדרה האהובה עליכם בוטלה? מדריך החידושים והביטולים לעונת 2018-19, באתר וואלה! תרבות, ‏2019-05-28
קורונט בוהק-זנב

קורונט בוהק-זנב (שם מדעי: Boissonneaua flavescens) הוא מין עוף טרופי בן למשפחת הקוליבריים החי ביערות אמריקה הדרומית באקוודור, קולומביה וצפון ונצואלה למורדות הרי האנדים. קוליברי זה בינוני בגודלו ואורכו 13.2-13.5 ס"מ ומשקלו כ-8–9 גרם. הקוליברי בעל מקור מחודד ושחור המותאם לכינוס לתוך צינורות של פרחים מהם הוא שותה צוף, אם כי הוא קצר ביחס למיני קוליברים אחרים. הוא בעל נוצות ירוקות, גרון וסנטר ירוקים כהים וכנפיים וזנב כהים מבחוץ ובעלי גוון צהוב עז מבפנים. אזורים לבנים על גופם נמצאים על הבטן, הרגליים, הכתפיים וחלק מהפנים. הנקבות מעט יותר לבנות מהזכרים. הקוליברי מזמזם באזורי החופה של יערות הגשם ויערות עננים עד לגובה 1,500-2,400 מ', בהם הוא מרפרף בכנפיו לחפש צוף. הוא ניזון ממיני פרחים בעלי פתח קצר והוא מכופף מעט את כנפיו למשך 2–3 שניות תוך כדי היניקה. לעיתים הוא נראה לצד מיני קוליברים אחרים אך הוא נחשב לאגרסיבי ויתקוף מתחרים על הצוף היקר שלו, לרבות את בני מינו. Boissonneaua flavescens flavescens Boissonneaua flavescens tinochlora מדיה וקבצים בנושא קורונט בוהק-זנב בוויקישיתוף קורונט בוהק-זנב, באתר ITIS (באנגלית) קורונט בוהק-זנב, באתר NCBI (באנגלית) קורונט בוהק-זנב, באתר Animal Diversity Web (באנגלית) קורונט בוהק-זנב, באתר GBIF (באנגלית) קורונט בוהק-זנב באתר הרשימה האדומה של IUCN